**Endurmat á starfi BHM**

Verkferli þetta er unnið eftir gögnum og ferlum Starfsmats, allar frekari upplýsingar er að finna á heimasíðu þess [www.starfsmat.is](http://www.starfsmat.is). Ávallt er hægt er að leita aðstoðar til mannauðsdeildar.

1. Endurmatsbeiðni útfyllt

Þegar óskað er eftir endurmati þarf að fylla út [endurmatsbeiðni](http://www.starfsmat.is/endurmat-eldri-storfum). Óskað er endurmats á grundvelli þess að starfið hefur tekið töluverðum breytingum frá því að það var metið síðast og/eða álitið er að óbreytt starf sé vanmetið.

2. Fylgigögn

Til að endurmatsbeiðni teljist gild þarf að svara [spurningalista starfsmats](http://www.starfsmat.is/endurmat-eldri-storfum) og láta hann ásamt upprunalegri starfslýsingu (sem fyrra mat byggði á), nýrri starfslýsingu (ekki eldri en árs gömul), dagsettri og undirritaðri af yfirmanni, fylgja með. Stjórnandi þarf að lesa yfir svaraðan spurningarlista starfsmanns og staðfesta yfirlestur sinn á honum.

2.1. Rökstuðningur

Fyrir beiðni um starfsmat skulu færð skýr skrifleg rök, rökstuðningur er ritaður í endurmatsbeiðnina sjálfa. Þar skal koma fram hvers vegna talið er að starfið sé ekki rétt metið eða hvaða starfskröfur eru taldar hafa verið vanmetnar. Stjórnandi starfsmanns (tilgreindur sem starfsmannastjóri) þarf að skrá athugasemdir sínar og/eða staðfesta röksemdir sem fram koma í beiðni um endurmat.

2.2. Ófullnægjandi gögn

Endurmatsbeiðni með ófullnægjandi rökstuðningi og fylgigögnum verður vísað frá og hlutaðeigandi aðilum leiðbeint um ágalla á beiðni.

3. Gögn send til mannauðsdeildar

Senda skal gögn á mannauðsdeild (Jón Stefán Baldursson [jonsb@akureyri.is](mailto:jonsb@akureyri.is)) til yfirferðar m.t.t. þess að útfyllt gögn séu fullnægjandi, mannauðsdeild kemur starfsmatsgögnum áfram til starfsmatsráðgjafa starfsmats þegar þau eru tilbúin. Tilgangur þessa er að yfirfara gögn, leiðbeina frekar um útfyllingu þeirra sé þess þörf og tryggja þannig að þau séu fullnægjandi.

3.1. Úrvinnsla og samþykkt

Þegar beiðni um endurmat berst upplýsa starfsmatsráðgjafar viðkomandi stéttarfélag um beiðnina og þegar tillaga starfsmatsráðgjafa liggur fyrir er hún lögð fyrir starfsmatsnefnd/framkvæmdanefnd starfsmats til úrvinnslu og samþykktar. Niðurstaða nefndar er send stéttarfélagi og sviðsstjóra stjórnsýslusviðs sem upplýsa starfsmann/starfsmenn og viðkomandi aðila um niðurstöðu.

4. Niðurstaða

Niðurstaða endurmats getur ýmist leitt til hækkunar, lækkunar eða óbreyttrar niðurstöðu.

4.1. Hækkun

Hækkun á mati gildir frá þeim tíma er sótt var um endurmat og viðeigandi gögnum var skilað inn til starfsmatsráðgjafa.

4.2. Hækkun starfa í bráðabirgðaröðun

Hækkun á mati gildir frá þeim tíma sem umsamið er um, þ.e. 1. júní 2018 eða 1. janúar 2019.

4.2. lækkun

Ef endurmat leiðir til lækkunar á mati hefur það ekki í för með sér lækkun þeirra sem nú þegar eru í starfinu en nýir starfsmenn fá greitt samkvæmt nýrri matsniðurstöðu.